[Paschalis Episcopus servus servorum Dei filiis in Domino carissimis Silviniacensis Cœnobii Monachis, salutem et Apostolicam benedictionem. Ad hoc nos disponente Domino in Apostolicæ Sedis servitium promotos agnoscimus, ut ejus filiis auxilium implorantibus efficaciter subvenire, et ei obedientes tueri ac protegere, prout Dominus dederit, debeamus. Idcircò vos, et locum vestrum tanquam Clun. Cœnobii membrum sub Apostolicæ sedis protectione perpetuo confovendum, juxta Domni Prædecessoris nostri Urbani secundi statuta suscipimus; Sancientes ne ullo umquam tempore idem Cœnobii vestri locus interdictionis alicujus jacturam sentiat, nec ulli viventium facultas sit infra Monasterii seu villæ adjacentis terminos olim præfinitos assultum facere, aut quemlibet hominem capere, vel deprædari. Illam etiam pactionem, quam in ejusdem prædecessoris nostri manu Archimbaldus miles, sicut in ejus privilegio continetur, pepigit, ratam perpetuo haberi censemus: ut videlicet universa, quæ pater, aut avi ejus loco vestro contulerant tam in rebus, quàm in immunitatibus et consuetudinibus omni tempore illibata conservarentur. Ad hæc adjicientes decernimus ejusdem loci sepulturam liberam omninò persistere, ut eorum, qui illic sepeliri deliberaverint, præter excommunicatos, extremæ nullus obviet voluntati. Prætereà per præsentis Decreti paginam Apostolica auctoritate statuimus ut quæcumque hodie vestrum Cœnobium possidet, sive in crastinum vel concessione Pontificum, vel liberalitate Principum, vel oblatione fidelium poterit adipisci, firma vobis vestrisque successoribus et illibata permaneant: in quibus hæc propriis duximus nominibus exprimenda: Monasterium de Campovold, Capellam de Curtiliis, Capellam de Lonver, Capellam de Villar, Ecclesiam de Cantaneto, Ecclesiam de Cyriliaco. Has itaque, cæterasque Ecclesias, quas Apostolicæ Sedis privilegio possidetis, taliter concedimus, ut salvo jure Episcoporum, quod in paratis et synodis ibidem hactenus retinuisse noscuntur, quicquid deinceps in eis intus forisque, tam ex oblationibus, quam ex sepulturis, vel etiam ex decimationibus tam majoribus quàm minoribus adquirere potueritis, ex integro possideatis; nullaque umquam persona vel Ecclesiastica, vel sæcularis de omnibus ad eas pertinentibus se super vos intromittere audeat. Liceat quoque vobis in Ecclesiis vestris Presbyteros eligere, ita tamen ut ab Episcopis, vel Episcoporum Vicariis animarum curam absque venalitate suscipiant; quam si dare illi, quod absit, ex pravitate noluerint, tunc Presbyteri ex Apostolic? sedis benignitate cantandi illic licentiam consequatur. Neque cuilibet facultas sit pro vivorum sive defunctorum eleemosynis ad salutem datis vos inquietare; sed tam virorum, quàm mulierum, tam Clericorum, quàm Laïcorum oblationes, quæ ad vos afferuntur, in usum servorum Dei pauperumque profuturas recipere liceat. Decernimus ergo ut nulli omninò hominum liceat idem Cœnobium temerè perturbare, vel ejus possessiones auferre, vel ablatas retinere, minuere, vel temerariis vexationibus fatigare: sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura; Salva in omnibus Abbatum Cluniacensium obedientia. Si qua sanè in crastinum Ecclesiastica, sæcularisque persona hujus privilegii paginam sciens contra eam temerè venire tentaverit, secundò, tertióve commonita, si non satisfactione congrua emendaverit, potestatis honorisque sui dignitate careat, reamque se divino existere de perpetrata iniquitate cognoscat, et à sacratissimo corpore ac sanguine Dei et Domini nostri Jesu Christi aliena fiat, atque in extremo examine districtæ ultioni subjaceat. Cunctis autem suprà fato loco justa servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum judicem præmia æternæ pacis inveniant. Amen. Amen. Amen. Ego Paschalis sanctæ Catholicæ Ecclesiæ Episcopus. Ego Odilo Prænestinus Episcopus. Ego Joannes Tusculan. Episcopus. Ego Teuzo Cardinalis sanctorum Joannis et Pauli. Ego Albericus Dei gratia Cardinalis Tituli S. Petri ad vincula. Ego Paganus Diaconus S. Rom. Ecclesiæ de Diaconia S. Mariæ novæ. Datum Anagniæ per manum Joannis S.R. Ecclesiæ Diaconi Cardinalis XVIII. Kalendas Decembris Indict. VIII. Incarnationis Dominicæ anno M.C. Pontificatus autem Domini Paschalis secundi Papæ II.]